Diari Oficial de la Generalitat Valenciana


Sumari del DOGV 5288, del 26-06-2006 (2006/7328)

RESOLUCIÓ de 13 de juny de 2006, de la Direcció General d'Ensenyament, sobre intercanvis escolars entre instituts d'Educació Secundària de la Comunitat Valenciana i centres docents de Suïssa que impartixen ensenyances equivalents, durant el curs acadèmic 2006-2007.
-------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5288

Data del DOGV
:   26-06-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/7328


Data del document
:   13-06-2006

Organisme emissor
:   Conselleria de Cultura, Educació i Esport

Tipus de document
:   Resolució

Descriptors 

:   * ensenyament d'idiomes
    * programa d'ensenyament
    * Suïssa

RESOLUCIÓ de 13 de juny de 2006, de la Direcció General d'Ensenyament, sobre intercanvis escolars entre instituts d'Educació Secundària de la Comunitat Valenciana i centres docents de Suïssa que impartixen ensenyances equivalents, durant el curs acadèmic 2006-2007. [2006/F7328]  
Presència Suïssa du a terme a Espanya, des de 2003, el programa denominat Mira Suïssa, amb la finalitat d'oferir als jóvens la possibilitat de conéixer Suïssa, a través d'un intercanvi cultural, que els permeta formar-se una imatge diferenciada de Suïssa i els motive per a mantindre una relació personal duradora amb este país.  
La celebració a València, en 2007, de la 32a America's Cup constituïx una plataforma ideal per a assentar les bases d'una cooperació duradora destinada a desenrotllar un programa comú polifacètic entre Suïssa, la Comunitat Valenciana i la ciutat de València, tal com contempla el Preacord Suïssa-València, subscrit entre les dites institucions el 15 d'octubre de 2005.  
Un dels elements d'este programa és el projecte Descobrix Suïssa i la Comunitat Valenciana, Projecte d'Intercanvi d'Alumnes i Cooperació (PIC) entre centres docents de la Comunitat Valenciana i de Suïssa, que pretén consolidar una cooperació estable entre els centres participants.  
Este projecte d'innovació educativa es va dur a terme en fase d'experimentació, durant el curs 2005-2006, entre 15 instituts d'Educació Secundària de la Comunitat Valenciana i altres tants de la Confederació Helvètica.  
Estos estatges d'intercanvi per a desenrotllar projectes de cooperació temàtics, han permés un contacte immediat amb jóvens de la mateixa edat que els ha facilitat obtindre una visió general de la vida quotidiana, la cultura, la societat i la formació de l'altre país, així com aprofundir in situ els coneixements ja adquirits sobre els temes proposats en el projecte.  
Finalitzada la fase experimental i a la vista de l'avaluació positiva dels seus resultats, convé donar instruccions per a l'organització d'estos intercanvis durant el curs 2006-2007.  
Per tot això, en exercici de les funcions que atribuïx a la Direcció General d'Ensenyament el Reglament Orgànic i Funcional de la Conselleria de Cultura, Educació i Esport, resolc:  
1. Objectius  
Descobrix Suïssa i la Comunitat Valenciana, Projecte d'Intercanvi d'Alumnes i Cooperació (PIC) és un projecte transnacional que té com a objectius:  
. Afavorir el coneixement mutu entre el poble valencià i el suís, acostant al professorat, a l'alumnat i a les seues famílies la realitat cultural, social i científica de Suïssa i de la Comunitat Valenciana.  
. Facilitar l'aprenentatge i el desenrotllament personal de l'alumnat, oferint-li l'oportunitat de viure una experiència intercultural, encara que siga per un breu període de temps, en un altre país, immers en una cultura familiar distinta i treballant intensament amb els seus associats estrangers.  
. Desenrotllar projectes de caràcter multidisciplinari sobre temes d'interés comú dins de les activitats acadèmiques habituals del centre.  
. Propiciar situacions comunicatives amb parlants natius perquè l'alumnat i el seu professorat practiquen llengües estrangeres i milloren la seua competència lingüística en elles.  
. Fomentar la creació d'una cooperació més estable i duradora entre els centres participants.  
. Incentivar iniciatives innovadores per a la millora de la qualitat de l'educació.  
2. Projecte de cooperació temàtic  
a) Els centres docents participants duran a terme un projecte educatiu d'interés comú. El projecte, de caràcter multidisciplinari, haurà de desenrotllar-se en equip, afavorint la participació de les alumnes i dels alumnes en igualtat d'oportunitats, així com de l'alumnat més desfavorit i amb necessitats educatives especials.  
b) El tema a desenrotllar serà Innovació i Medi Ambient. Els centres concretaran els subtemes o apartats, d'acord amb les seues característiques, les de l'entorn i les necessitats educatives de l'alumnat.  
c) L'estudi d'este tema permetrà a l'alumnat familiaritzar-se amb els conceptes i la problemàtica del desenrotllament sostenible i conéixer les bones pràctiques innovadores que es realitzen en el món per a afrontar el repte de la sostenibilitat.  
d) Així mateix, fomentarà la comunicació en llengües diferents de la pròpia, així com l'intercanvi d'elements culturals diferents, el coneixement mutu i la millora de l'ensenyança en els dos centres.  
3. Estades en intercanvi  
a) El desenrotllament d'este projecte bilateral entre un centre docent valencià i un altre suís comporta l'estatge en intercanvi en l'altre país d'un nombre limitat d'alumnat, junt amb el professorat de diverses disciplines.  
b) El contacte immediat amb jóvens de la mateixa edat els permetrà obtindre una visió general de la vida quotidiana, la cultura, la societat i la formació de l'altre país, així com aprofundir in situ els coneixements sobre els temes proposats en el projecte conjunt.  
4. Activitats culturals  
A més del projecte de cooperació temàtic, en els estatges d'intercanvi, l'alumnat i el professorat participaran en activitats culturals complementàries d'àmbit local o regional, organitzades pels responsables del projecte en cada centre.  
5. Requisits dels instituts participants de la Comunitat Valenciana  
a) Durant el curs 2006-2007 podran participar en el projecte 14 grups d'alumnat d'instituts de la Comunitat Valenciana, distribuïts de la manera següent: set de la província de València, quatre de la província d'Alacant i tres de la província de Castelló. En cas de produir-se vacants, es cobriran per instituts d'una altra província en el mateix orde anterior.  
b) Tindran preferència aquells instituts que no hagen participat durant el curs 2005-2006 i, entre ells, els que van sol·licitar l'intercanvi i no el van poder realitzar per falta de centre associat.   
c) Per cada institut podrà participar un grup, acompanyat per dos professores o professors de l'institut. El grup estarà constituït per alumnat, preferentment, de primer curs de Batxillerat, en nombre igual al dels participants del centre suís amb què realitze l'intercanvi.  
d) L'alumnat valencià s'allotjarà en casa de l'alumnat del centre suís associat i es comprometrà a allotjar en sa casa a l'alumnat suís corresponent. La seua manutenció anirà a càrrec de les respectives famílies d'acollida.  
e) El professorat acompanyant s'allotjarà en casa del corresponent professorat suís o en l'hotel que propose el centre suís associat.  
f) Els estatges de l'intercanvi tindran la duració d'una setmana (6 nits), iniciant-se en dilluns i tornant en diumenge. Les dates seran determinades de comú acord amb el centre suís associat.  
g) Els instituts participants es comprometen a comptar amb els permisos paterns de l'alumnat participant, així com a efectuar tots els tràmits que siguen necessaris per al viatge a Suïssa.  
6. Forma de participació  
a) Els instituts que desitgen participar en el projecte indicaran per orde de preferència els tres centres suïssos amb què desitgen realitzar l'intercanvi, d'entre els que figuren en l'annex I. Per a això, ompliran una sol·licitud, el model de la qual figura en l'annex II.  
b) Esta sol·licitud la remetran per correu electrònic a la direcció territorial corresponent, a les adreces que figuren en el mateix model de sol·licitud, fins al dia 22 de setembre de 2006.  
c) Cada direcció territorial seleccionarà el nombre d'instituts que li corresponguen, per sorteig, sempre que reunisquen tots els requisits i que presenten la sol·licitud amb totes les dades i dins del termini establit. La resta de centres que hagen presentat la sol·licitud quedaran en reserva i conservaran l'orde obtingut en el sorteig.  
d) El dit sorteig se celebrarà en la corresponent Subdirecció d'Educació el dia 25 de setembre, a les 10.00 hores, en acte públic. Una vegada finalitzat, les direccions territorials comunicaran a la persona que coordina el projecte en la Comunitat Valenciana el llistat d'instituts participants.  
e) Després de confirmada la seua participació pel Servici d'Innovació Educativa i Atenció a la Diversitat, els instituts participants acordaran amb els centres suïssos associats les dates de l'intercanvi i els temes concrets que desenrotllaran en el projecte conjunt i ho comunicaran a la persona que coordina el projecte en la Comunitat Valenciana abans del 2 d'octubre de 2006, així com la llista definitiva de les persones participants.   
7. Finançament  
a) Ch Jugendaustausch, per orde de Presència Suïssa, es farà càrrec: del transport d'anada i tornada de l'alumnat i professorat valencià participant des de l'aeroport de Manises (per als instituts de les províncies de València i Castelló) o des de l'aeroport del Altet (per als instituts de la província d'Alacant) fins al destí a Suïssa i fins a l'aeroport corresponent, a la seua tornada; així mateix, es farà càrrec de l'allotjament, desdejuni i sopar del professorat valencià. Per a això, els dits organismes suïssos facilitaran els corresponents bitllets d'avió i, quan el professorat no s'allotge en un domicili particular, els hotels i la dieta per al sopar.  
b) La Direcció General d'Ensenyament es farà càrrec del transport de l'alumnat i professorat suís participant des de l'aeroport corresponent a la província a què pertany l'institut fins a la localitat on s'ubica el dit centre. També es farà càrrec del transport des de l'estació més pròxima a la localitat de destí, dels participants suïssos que viatgen en ferrocarril quan la dita localitat no dispose d'estació. Els grups suïssos que no utilitzen l'aeroport que correspon segons la província a què pertany l'institut amb què efectuen l'intercanvi, correran amb els gastos del transport fins a la localitat de destí.  
8. Formació prèvia  
Ch Jugendaustausch, per orde de Presència Suïssa, organitzarà i finançarà en la segona quinzena de novembre de 2006, en la ciutat suïssa que es determine, unes jornades de convivència del professorat valencià i suís participant, a fi de preparar els intercanvis i el desenrotllament dels projectes de cooperació temàtics. A les jornades podrà assistir un professor o una professora de cada institut, responsable del projecte.   
9. Avaluació   
Abans del 30 de juny de 2007, per a poder avaluar els intercanvis, els instituts remetran a la Direcció General d'Ensenyament, coordinació del programa d'intercanvis, la documentació següent:  
a) Breu memòria del projecte temàtic elaborat amb el centre suís, en suport informàtic, que continga:  
. Grau de consecució dels objectius del projecte.  
. Descripció de les activitats realitzades en l'aula, en el centre, en trobades internacionals, etc.  
. Implicació de la comunitat educativa, indicant les persones i institucions participants, en qualitat de responsables o col·laboradors.  
. Impacte i innovacions derivades de l'intercanvi: augment de la participació en el centre, canvis de metodologia, canvis en el projecte educatiu i en el projecte curricular, augment de la perspectiva intercultural en l'educació, aprenentatge de llengües estrangeres, ús de les TIC, etc.  
. Valoració del procés i del resultat.  
b) Còpia dels materials elaborats, preferentment, en format CD-ROM, a fi de facilitar la seua visualització, classificació i difusió.  
10. Reconeixement de l'activitat  
La Direcció General d'Ensenyament, després de l'avaluació del projecte, certificarà per al professorat responsable del projecte fins a 50 hores de formació.   
11. Coordinació i assessorament  
a) Presència Suïssa i la Conselleria de Cultura, Educació i Esport facilitaran als participants assessorament i materials didàctics per a la realització de l'intercanvi i el desenrotllament del projecte de cooperació temàtic.  
b) Així mateix, Presència Suïssa posarà a la seua disposició la plataforma Educanet2 per a facilitar la comunicació i cooperació entre els centres participants per al desenrotllament del projecte.  
c) Els intercanvis que realitzen els Instituts valencians seran coordinats pel Servici d'Innovació Educativa i Atenció a la Diversitat, que serà l'únic interlocutor amb els corresponents organismes suïssos. Per això, els dits Instituts hauran de dirigir-se per a totes les qüestions relacionades amb l'intercanvi exclusivament a la seua coordinadora, Josebe Sabater Fortea: telèfon 504101523, fax 66 3470137, e-mail: sabater\_koy@ezv.qo.  
València, 13 de juny de 2006.. El director general d'Ensenyament: Josep Vicent Felip i Monlleó.